Diari Oficial de la Generalitat Valenciana


Sumari del DOGV 8117, del 31-08-2017 (2017/6879)

RESOLUCIÓ de 24 de juliol de 2017, del Rectorat, per la qual es convoquen proves selectives d'accés al grup A, subgrup A1, pel torn lliure, escala tècnica superior d'investigació perfil: Bioinformàtica, sector d'administració especial d'aquesta universitat (oferta d'ocupació pública UVEG 2015).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8117

Data del DOGV
:   31-08-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/6879


Data del document
:   24-07-2017

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 24 de juliol de 2017, del Rectorat, per la qual es convoquen proves selectives d'accés al grup A, subgrup A1, pel torn lliure, escala tècnica superior d'investigació perfil: Bioinformàtica, sector d'administració especial d'aquesta universitat (oferta d'ocupació pública UVEG 2015). [2017/6879]  
Aquest Rectorat, fent ús de les competències que li atribueix l'article 20, en relació amb el 2.2 de la Llei orgànica 6/2001, de 21 de desembre, d'universitats, modificada per la Llei 4/2007, de 12 de abril, el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, i d'acord amb el que estableix l'article 190 dels Estatuts de la Universitat de València, acorda:  
Convocar proves selectives d'accés al grup A, subgrup A1, pel torn lliure, sector d'administració especial, escala tècnica superior d'investigació perfil: Bioinformàtica de la Universitat de València, de conformitat amb l'oferta d'ocupació pública UVEG 2015 (DOGV 10.12.2015) i amb les següents  
  
Bases de la convocatòria  
  
Primera. Normes generals  
1.1. Aquesta convocatòria té per objecte la selecció de personal per a cobrir 1 lloc vacant del grup A, subgrup A1, pel torn lliure, sector administració especial, escala tècnica superior d'investigació perfil: Bioinformàtica, mitjançant el sistema de concurs oposició.  
1.2. D'acord amb el que estableix l'article 73 de la Llei orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa específica universitària recollida en la Llei orgànica d'universitats i en els Estatuts de la Universitat de València, així com en les normes que estableix aquesta convocatòria.  
1.3. El procés selectiu constituït pel concurs oposició l'integraran les proves, les valoracions, les puntuacions i les matèries que figuren en l'annex I. El temari que ha de regir aquestes proves figura en l'annex II. Les persones qui no reunisquen el requisit de coneixement de valencià que figura en aquesta convocatòria hauran de realitzar una prova prèvia al procés selectiu segons consta en l'annex I.  
1.4. D'acord amb el que preveu l'article 75.2 de la Llei orgànica 6/2001, de 21 de desembre, d'universitats, aquesta convocatòria s'ha de publicar en el Diari Oficial de Generalitat Valenciana (DOGV) i en el Boletín Oficial del Estado (BOE). Aquesta última publicació és la que s'ha de prendre com a referència a l'efecte del còmput de terminis per a la presentació de sol·licituds. La resta de resolucions administratives derivades d'aquesta convocatòria es publicaran únicament en el Diari Oficial de la Generalitat Valenciana (DOGV).  
  
Segona. Requisits de les persones aspirants  
2.1. Per a ser admeses i admesos en les proves selectives, les persones aspirants han de reunir els requisits següents:  
2.1.1. Tenir la nacionalitat espanyola o la d'algun dels altres estats membres de la Unió Europea, o nacional d'algun estat en el qual s'aplique la lliure circulació de treballadors en virtut de tractats internacionals establerts per la Unió Europea i ratificats per Espanya, en els termes en què aquesta es troba definida en el tractat constitutiu de la Unió Europea, d'acord amb el que disposa l'article 57 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, i la Llei 10/2010, d'ordenació i gestió de la funció pública valenciana.  
  
Així mateix, hi poden participar els familiars (cònjuges, ascendents o descendents) dels esmentats treballadors o treballadores que tinguen els requisits establerts en la Llei 17/1993, de 23 de desembre, modificada per la Llei 55/1999, de 29 de desembre, i pel Reial decret 800/1995, de 19 de maig.  
2.1.2. Haver complit 16 anys i no haver arribat a l'edat de jubilació.  
2.1.3. Posseir el títol de doctor/a, llicenciatura, enginyeria superior, arquitectura superior, grau o titulació equivalent, o estar en condicions d'obtenir-lo abans de la finalització del termini de presentació de sol·licituds.  
En el cas de titulacions obtingudes a l'estranger, la persona ha d'estar en possessió de la credencial que n'acredita l'homologació.  
2.1.4. Posseir el certificat acreditatiu de coneixements de valencià a nivell C1, expedit per la Junta Qualificadora de Coneixements del Valencià (JQCV) de la Generalitat Valenciana o pel Servei de Política Lingüística de la Universitat de València, o bé el certificat d'homologació emès per aquest servei, sense perjudici del que estableix la base 1.3 i l'annex I d'aquesta convocatòria.  
2.1.5. Posseir la capacitat física i psíquica necessàries per a exercir les funcions corresponents al lloc convocat.  
2.1.6. No trobar-se inhabilitat/ada penalment per a l'exercici de funcions públiques.  
2.1.7. No haver estat separat/ada, mitjançant expedient disciplinari, d'alguna administració o ocupació públiques. En el cas de tenir la nacionalitat d'un altre estat, la persona ha d'acreditar que no està inhabilitada o en situació equivalent, ni es troba sotmesa a sanció disciplinària o equivalent que l'impedisca l'accés a la funció pública al seu estat.  
  
2.2. Els requisits per a l'admissió a aquestes proves, recollides en l'apartat 2.1, s'han de posseir en el moment de la finalització del termini de presentació de sol·licituds i s'han de gaudir durant tot el procés selectiu fins al moment de la presa de possessió.  
2.3. En el moment de presentar la sol·licitud, només s'exigeix una declaració expressa i formal de que es reuneixen els requisits establerts en els subapartats 2.1.1 al 2.1.7 d'aquesta convocatòria, els quals s'han d'acreditar posteriorment en cas d'aprovar el concurs oposició.  
  
  
Tercera. Sol·licituds  
3.1. Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex V i que facilitarà gratuïtament el Servei de Recursos Humans (PAS) d'aquesta universitat, a l'avinguda de Blasco Ibáñez, número 13 (nivell 1), 46627 València. També podran accedir a una còpia de la sol·licitud esmentada a través de la pàgina web del Servei de Recursos Humans (PAS), l'adreça de la qual és http://www.uv.es/pas.  
3.2. Les sol·licitud s'ompliran per duplicat (una per a la Universitat i una per a la persona interessada) i estaran dirigides al Rectorat de la Universitat de València.  
Les diferents opcions per a la presentació de sol·licituds s'expliquen en la base 3.4 d'aquesta convocatòria.  
3.3. El termini de presentació de sol·licituds serà de 20 dies hàbils, comptats a partir de l'endemà de la publicació d'aquesta convocatòria en el Boletín Oficial del Estado (BOE). Atés que el mes d'agost es declara inhàbil a efectes de còmput de terminis, si aquesta publicació es produeix durant els mesos de juliol o d'agost el termini s'interromprà des del dia 1 fins al 31 d'agost i el seu còmput total o parcial es reprendrà l'1 de setembre.   
La publicació de la convocatòria en el Diari Oficial de la Generalitat Valenciana (DOGV) tindrà només caràcter informatiu.  
3.4. Presentació de sol·licituds.  
3.4.1. Les sol·licituds es poden presentar en:  
a) El registre d'entrada de la Universitat de València (av. Blasco Ibáñez, 13, 46943 València) que es troba obert al públic de dilluns a divendres (horari: de 09.00 a 14.00 h i de 16.00 a 18.00 h).  
b) El registre de qualsevol altra administració pública, o a les oficines de Correus, tal com estableix l'article 38.4 de la Llei 30/199, de 26 de novembre, de règim jurídic de les administracions públiques i del procediment administratiu comú (que es manté en vigor en aplicació del penúltim paràgraf de la disposició derogatòria única de la Llei 39/2015, d'1 d'octubre, del procediment administratiu comú de les administracions públiques).  
Si es presenta la sol·licitud en una oficina de Correus, s'haurà de complir amb el procediment establert en l'article 205.3 del Reglament dels serveis de Correus: la sol·licitud s'hi ha de presentar en sobre obert, perquè l'empleat/ada la segelle, i hi ha de figurar amb claredat el nom de l'oficina i la data. En cas de no fer-ho d'aquesta manera, es considerarà presentada en la data d'entrada en el registre general d'aquesta universitat.  
Al sobre hi ha de constar l'adreça següent: Universitat de València, Servei de Recursos Humans (PAS), avinguda Blasco Ibáñez, 13, 46770 València.  
3.4.2. De conformitat amb l'apartat b de l'article 38 de la Llei de règim jurídic de les administracions públiques i del procediment administratiu comú, no tenen la consideració d'oficines de registre les d'altres universitats distintes a la convocant.  
3.5. Caldrà adjuntar a la sol·licitud la documentació següent:  
3.5.1. Una fotocòpia del document nacional d'identitat. Les persones que no tinguen la nacionalitat espanyola, però sí el dret a participar en aquestes proves, han de presentar fotocòpia del document que acredite la seua nacionalitat.  
3.5.2. Resguard de l'ingrés dels drets d'examen o justificant pel qual s'acullen a l'exempció de taxes (apartat 3.7 d'aquesta convocatòria).  
3.6. Els drets d'examen seran de 24,76 euros, que s'ingressaran en el compte corrent «Drets d'examen - Universitat de València», núm. ES72.7573.5767.28.9707400152 del Banco Santander.  
El fet de no abonar la quantitat indicada com a drets d'examen dins del termini de presentació de sol·licituds es considerarà incompliment inesmenable i determinarà l'exclusió en les proves de la persona aspirant.  
3.7. D'acord amb el que disposa el text refós de la Llei de Taxes de la Generalitat Valenciana, són exemptes del pagament dels drets d'examen:  
3.7.1. Les persones amb una discapacitat igual o superior al 33 %. Aquestes persones han de presentar els certificats corresponents que acrediten la condició de persona amb discapacitat mitjançant fotocòpia del certificat de la Conselleria de Benestar Social o òrgan competent.  
  
3.7.2. Els membres de famílies nombroses i de famílies monoparentals de categoria especial. Aquestes persones hauran de presentar fotocòpia de la documentació oficial en vigor que acredite la condició esmentada.  
3.7.3. Gaudiran d'una bonificació del 50 % d'aquestes taxes els membres de famílies nombroses i de famílies monoparentals de categoria general. Aquestes persones hauran de presentar fotocòpia de la documentació oficial en vigor que acredite la condició esmentada.  
3.7.4. Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en l'article 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
3.8. Les persones aspirants amb discapacitat que desitgen sol·licitar mesures d'adaptació, ho han d'indicar expressament en l'imprès de sol·licitud, no només marcant la casella corresponent sinó especificant el tipus de mesura requerida. En l'annex IV hi ha la llista de mesures d'adaptació possibles. Perquè els siga aplicada la mesura d'adaptació corresponent hauran de presentar juntament amb la sol·licitud, les fotocòpies del certificat del grau de discapacitat i del dictamen tècnic facultatiu expedit per l'òrgan competent.  
Sense la presentació d'aquest últim no serà possible la concessió de l'adaptació sol·licitada.  
3.9. Com que la convocatòria estableix la realització d'una prova d'idioma comunitari, voluntària i de mèrit, la persona aspirant ha de fer constar la seua opció en l'imprès de sol·licitud, a més d'indicar l'idioma triat per aquesta. Si no ho fa així, s'entendrà que renuncia a realitzar aquesta prova.  
3.10. Els errors materials que es puguen advertir en la sol·licitud, es poden corregir en qualsevol moment, d'ofici o a instància de la persona interessada.  
  
Quarta. Admissió de les persones aspirants  
4.1. Una vegada finalitzat el termini de presentació de sol·licituds, i després que s'haja comprovat que es tenen tots els requisits de participació que la convocatòria assenyala, i també que s'ha efectuat el pagament dels drets d'examen o la justificació de l'exempció de l'abonament d'aquests, el rector dictarà una resolució, que es publicarà en el Diari Oficial de la Generalitat Valenciana (DOGV) i que contindrà la llista provisional de les persones admeses i excloses a la realització de les proves.  
4.2. A partir de l'endemà de la publicació de la llista provisional de persones admeses i excloses, s'inicia un termini de 10 dies hàbils perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
En qualsevol cas, i per tal d'evitar errors i permetre'n l'esmena dins del termini i en la forma escaient, les persones aspirants han de comprovar fefaentment no només que no figuren en la relació de persones excloses, sinó que a més el seu nom, cognoms i DNI consten correctament en la relació de persones admeses, així com l'idioma triat per a la prova voluntària i de mèrits, si es va optar per la realització d'aquesta.  
  
Les persones aspirants que dins del termini assenyalat no esmenen els defectes detectats o no al·leguen les omissions, seran definitivament excloses de la participació en aquestes proves.  
4.3. Una vegada finalitzat el termini de reclamacions i d'al·legacions, esmenats els defectes, es dictarà una nova resolució, que contindrà la llista definitiva de persones admeses i excloses, la data, el lloc i l'hora de la realització del primer exercici. Aquesta resolució es publicarà en el Diari Oficial de la Generalitat Valenciana (DOGV).  
4.4. Són causa d'exclusió, a més de les que s'indiquen en altres apartats d'aquestes bases:  
- No haver signat la sol·licitud.  
- No haver presentat fotocòpia del DNI.  
4.5. És causa d'exclusió de l'exercici de mèrits no haver assenyalat l'apartat corresponent de la sol·licitud i, pel que fa a l'exercici d'idioma, no haver-hi especificat l'idioma elegit.  
  
Cinquena. Desenvolupament de les proves selectives  
5.1. Els exercicis es faran a les dependències de la Universitat de València. El primer exercici es realitzarà al lloc, la data i l'hora que establirà la resolució del Rectorat d'aquesta universitat mitjançant la qual s'aprove la llista definitiva de persones admeses i excloses de les proves objecte d'aquesta convocatòria.  
5.2. En cas de realitzar-se algun dels exercicis en diverses sessions, l'ordre d'actuació dels opositors/res s'ha d'establir per sorteig.  
  
5.3. En cada exercici les persones aspirants han d'acreditar la seua identitat exclusivament mitjançant la presentació del DNI, del passaport o del permís de conduir.  
L'incompliment d'aquest requisit per alguna persona, determinarà la seua exclusió de la realització de les proves.  
Les còpies o fotocòpies d'aquests documents no són vàlides en cap cas.  
5.4. Les persones aspirants seran convocades per a cada exercici en crida única, i en seran excloses les qui no hi compareguen. Si la persona arriba al lloc de realització de les proves quan aquestes ja s'han iniciat o no s'hi presenta, encara que siga per causa justificada, perdrà el seu dret.  
  
Les persones que integren el tribunal i el personal col·laborador no permetran l'accés a les sales on es realitzen els exercicis a aquelles persones que no complisquen els requisits anteriors, ni a aquelles que hi compareguen després que s'haja acabat la crida de les persones aspirants convocades.  
Tanmateix, quan es tracte de proves orals o d'altres de caràcter individual i successiu, el tribunal pot considerar les causes al·legades i admetre la persona aspirant, sempre que aquestes proves no hagen finalitzat i aquesta admissió no menyscabe el principi d'igualtat amb la resta de personal.  
5.5. Després de cada prova, el tribunal ha d'anunciar la realització de la següent mitjançant la pàgina web del Servei de Recursos Humans (PAS), l'adreça de la qual és: http://www.uv.es/~pas, amb una antelació mínima de 48 hores.  
5.6. Si en qualsevol moment del procés selectiu el tribunal tinguera coneixement que alguna de les persones aspirants no posseeix la totalitat dels requisits exigits en aquesta convocatòria, prèvia audiència a l'interessat/ada, li ha de requerir que acredite els requisits esmentats. Si la persona no els acredita en el termini de 10 dies hàbils següents a la notificació del requeriment, el tribunal proposarà la seua exclusió de la prova, tot indicant les inexactituds o falsedats formulades per la persona aspirant a l'òrgan convocant, el qual, després de les verificacions oportunes, dictarà resolució motivada d'exclusió de l'esmentada persona de les proves selectives.  
5.7. La valoració de cadascun dels exercicis de que consten les proves selectives, s'expressarà amb dos decimals.  
  
Sisena. Informació i actuacions del tribunal  
6.1. Tota la informació que siga necessària comunicar a les persones aspirants, les llistes d'aprovats i aprovades de cadascun dels exercicis, la valoració dels mèrits i qualsevol altre anunci que el tribunal estime pertinent, s'ha de publicar al tauler d'anuncis del Servei de Recursos Humans (PAS) i en la pàgina web d'aquest servei, l'adreça de la qual és http://www.uv.es/~pas.  
6.2. Finalitzades les proves i valorats els mèrits que integren el concurs-oposició, el tribunal elaborarà una llista amb el nom de la persona que l'haja superat.  
Si en l'elaboració d'aquesta llista es produeix un empat entre la puntuació de més d'una persona aprovada, l'ordre s'ha d'establir de la manera següent:  
Primer. Atenent a la puntuació obtinguda en el segon exercici.  
Segon. Si encara persisteix l'empat, s'ha de tenir en compte la puntuació del primer exercici.  
Tercer. Si tot i així es manté l'empat, aquest es dirimirà per sorteig.  
  
Setena. Llista de la persona aprovada i presentació de documents  
7.1. Una vegada finalitzat el procés selectiu, es publicarà en el Diari Oficial de la Generalitat Valenciana (DOGV), per resolució del Rectorat, la llista definitiva amb el nom de la persona aprovada.  
7.2. Dins del termini de 20 dies hàbils, comptadors a partir de l'endemà de la publicació en el Diari Oficial de la Generalitat Valenciana (DOGV) de la llista amb en nom de la persona aprovada, aquesta haurà de presentar al Servei de Recursos Humans (PAS) d'aquesta universitat la documentació següent:  
7.2.1. Certificat de naixement expedit pel registre civil corresponent o fotocòpia del DNI.  
7.2.2. Fotocòpia acarada amb l'original del títol acadèmic exigit en aquesta convocatòria.  
7.2.3. Certificat acreditatiu dels coneixements de valencià a nivell mitjà.  
7.2.4. Declaració de no haver estat separat/ada, per expedient disciplinari, d'alguna administració o càrrec públic, així com de no estar inhabilitat/ada penalment per a l'exercici de les funcions públiques. Si la persona aprovada és nacional d'altres estats comunitaris, ha de presentar una declaració de no trobar-se sotmesa a cap sanció disciplinària o condemna penal que li impedisca l'accés a la funció pública al seu estat.  
7.2.5. Certificat mèdic acreditatiu de posseir la capacitat física i psíquica necessàries per a l'exercici de les funcions dels llocs de treball oferits. A aquest efecte, els reconeixements s'han de fer per mitjà dels serveis mèdics de la Universitat de València.  
7.2.6. Si la persona aprovada té alguna discapacitat, haurà d'aportar un certificat de l'òrgan competent de la comunitat autònoma sobre la capacitat per a dur a terme les tasques que corresponguen al lloc de treball objecte d'aquesta convocatòria.  
7.2.7. Si la persona aprovada ha gaudit de l'exempció o bonificació de les taxes haurà de presentar fotocòpia acarada amb l'original de la documentació que justifique el motiu d'aquesta.  
7.3. Si la persona aprovada té la condició de personal funcionari de carrera o personal laboral fix d'aquesta universitat, queda exempta de justificar documentalment les condicions generals que ja haja acreditat mitjançant nomenaments anteriors, tot i que n'haurà d'acreditar la resta.  
  
7.4. Si no es presenta la documentació dins del termini indicat (excepte en els casos de força major) o hi ha falsedat en els documents presentats, això comportarà la invalidesa de les actuacions de la persona aprovada i, respecte d'aquesta, la nul·litat subsegüent dels actes del tribunal, sense perjudici de les responsabilitats en què haja pogut incórrer.  
  
  
Vuitena. Nomenament de funcionari o funcionària  
Una vegada transcorregut el termini de presentació de la documentació especificada en la base setena d'aquesta convocatòria, i després que haja estat verificada, el rector dictarà una resolució, que es publicarà en el Diari Oficial de la Generalitat Valenciana (DOGV), mitjançant la qual la persona que haja superat aquestes proves selectives serà nomenada funcionària de carrera.  
  
  
Novena. Tribunal  
9.1. La composició del tribunal qualificador d'aquestes proves s'ha d'ajustar al que es va aprovar per l'Acord de Consell de Govern d'aquesta universitat (ACGUV 185/2012), de 30 de juliol de 2012, «Composició i funcionament dels tribunals de les proves selectives per a l'accés a les diferents escales que conformen el personal d'administració i serveis d'aquesta universitat», i que figura en l'annex III d'aquesta convocatòria.  
La relació nominal de les persones que l'integren es farà pública en la mateixa resolució en què es publiquen les llistes definitives de persones admeses i excloses.  
D'acord amb l'article 14 de la Constitució espanyola, el tribunal ha de vetllar pel compliment del principi d'igualtat d'oportunitats entre ambdós sexes.  
9.2. La composició del tribunal s'ha d'ajustar al principi d'imparcialitat i professionalitat dels seus membres i la seua composició ha de tendir a la paritat entre homes i dones, en compliment del que estableix l'article 53 de la Llei orgànica 3/2007, de 22 de març, per la igualtat efectiva de dones i d'homes, l'article 60.1 del Reial decret legislatiu 5/2015, del 30 d'octubre, pel qual s'aprova el text refós de la llei de l'Estatut bàsic de l'empleat públic, i la Llei 10/2010, d'ordenació i gestió de la funció pública valenciana.  
9.3. El tribunal pot nomenar personal col·laborador, especialista i ajudant, que estarà sempre sota la seua direcció i control directe.  
9.4. Les persones que componen el tribunal, i també el personal col·laborador, especialista i ajudant, hauran d'abstenir-se d'intervenir en les activitats del tribunal quan es troben en alguna de les circumstàncies previstes en els articles 23 i 24 de la Llei 40/2015, d'1 d'octubre, de règim jurídic del sector públic, o si han realitzat tasques de preparació d'opositors a proves selectives per al mateix cos o escala en els cinc anys anteriors a la publicació d'aquesta convocatòria.  
  
La presidència pot sol·licitar a les persones que formen part del tribunal una declaració expressa de no trobar-se sotmeses a les circumstàncies previstes en els articles esmentats.  
9.5. Prèvia convocatòria de la presidència, el tribunal es constitueix amb l'assistència almenys de la majoria reglamentària dels seus membres, titulars o suplents. En aquesta sessió, el tribunal ha d'acordar totes les decisions que corresponguen per al correcte desenvolupament de les proves selectives.  
Durant el procés selectiu, el tribunal ha de resoldre tots els dubtes que puguen sorgir sobre l'aplicació d'aquestes normes, i també el que s'haja de fer en els casos no previstos.  
El procediment d'actuació del tribunal s'ha d'ajustar en tot moment al que disposa la Llei 40/2015, d'1 d'octubre, de règim jurídic del sector públic.  
9.6. El tribunal ha d'adoptar les mesures necessàries perquè les persones aspirants amb discapacitat tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten, d'acord amb la base 3.8, s'han d'establir les adaptacions possibles de temps i mitjans.  
9.7. Per a les comunicacions i la resta d'incidències que puguen sorgir, el tribunal té la seu al Rectorat de la Universitat de València (av. Blasco Ibáñez, 13, 46757 València).  
9.8. Les persones que formen part del tribunal que actue en aquestes proves, han de tenir la categoria que per a aquests casos determine la legislació vigent.  
9.9. En cap cas el tribunal no pot aprovar ni declarar que ha superat les proves selectives un nombre de persones superior al de llocs convocats. Qualsevol proposta que contravinga el que hi ha establert és nul·la de ple dret.  
9.10. La presidència del tribunal ha d'adoptar les mesures oportunes per garantir que els exercicis de la fase d'oposició siguen corregits sense el coneixement de la identitat dels aspirants, en aquells exercicis que escaiga.  
  
  
Desena. Informació sobre les dades recollides  
10.1. Les dades subministrades per les persones interessades poden quedar incorporades en un fitxer automatitzat que constitueix la base de dades de personal o la base de dades de borsa de treball, de conformitat amb la Llei orgànica 15/1999, de 13 de desembre, de protecció de dades de caràcter personal (LOPD).  
10.2. El fitxer queda sota la responsabilitat de la Secretaria General de la UVEG (av. Blasco Ibáñez, 13, 46283 València).  
10.3. La informació obtinguda serà processada exclusivament per a la gestió de personal.  
10.4. Les dades de caràcter personal seran tractades amb el grau de protecció que estableix el Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal, i s'han d'adoptar les mesures de seguretat necessàries per garantir la confidencialitat i la integritat de la informació.  
10.5. Les persones interessades poden exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València (av. Blasco Ibáñez, 13, nivell 1, 46225 València).  
  
  
Onze. Recursos  
Contra aquesta resolució, que esgota la via administrativa, cal interposar, conforme a l'article 123 de la Llei 39/2015 recurs potestatiu de reposició en el termini d'un mes comptat des de l'endemà de la seua publicació davant el mateix òrgan que va dictar la resolució, o bé directament interposar el recurs contenciós administratiu en el termini de dos mesos comptats des de l'endemà de la seua publicació davant els òrgans de la jurisdicció contenciosa administrativa de la Comunitat Valenciana.  
  
Contra els actes del tribunal es podrà interposar recurs d'alçada d'acord amb el que preveu la Llei 39/2015, d'1 d'octubre, de procediment administratiu comú de les administracions públiques.  
Els recursos contenciosos administratius que s'interposen contra aquesta resolució, s'anunciaran al Diari Oficial de la Generalitat Valenciana (DOGV), a l'efecte d'emplaçament a les possibles persones interessades.  
  
València, 24 de juliol de 2017.- El rector, p. d. (DOGV 27.01.2017), el gerent: Joan E. Oltra i Vidal.  
  
  
ANNEX I  
Sistema selectiu  
  
Amb anterioritat a l'inici del procés selectiu, les persones que no estiguin en possessió de la certificació de coneixement de valencià de nivell C1, hauran de realitzar una prova de coneixements de la llengua oral i escrita equivalent a aquest nivell. El resultat d'aquesta serà apte/a o no apte/a. Superada la prova, podrà començar el procés selectiu i se'ls considerarà en possessió de l'acreditació suficient del nivell C1 de valencià exigit.  
El procediment de selecció es fa en dues fases: oposició i concurs.  
  
1. Fase d'oposició  
Constarà de tres exercicis, dels quals els dos primers són obligatoris i eliminatoris i el tercer, voluntari i de mèrits.  
El primer exercici, obligatori i eliminatori, constarà de dues parts.  
  
Primera part. Consistirà en el desenvolupament per escrit d'un tema a elegir entre dos extrets a l'atzar pel tribunal entre tots els que conformen el temari d'administració general que figura en l'annex II d'aquesta convocatòria.  
Segona part. Consistirà en el desenvolupament per escrit de dos temes a elegir entre tres extrets a l'atzar pel tribunal entre tots els que conformen el temari específic que figura en l'annex II d'aquesta convocatòria.  
Ambdues parts es realitzaran en una única sessió. La valoració total de l'exercici serà de 25 punts. La primera part es valorarà en un 25 % del total i la segona part, en un 75 % del total. La valoració de l'exercici serà la suma de la puntuació d'ambdues parts.  
Una vegada finalitzada la prova, cada opositor/a introduirà els exercicis dins d'un sobre que, una vegada tancat, quedarà sota la custòdia del tribunal, el qual citarà als i les opositores per a la lectura pública dels temes que hagen desenvolupat. El tribunal anunciarà amb la suficient antelació la data, l'hora i el lloc d'aquesta lectura.  
El tribunal ha de fixar la durada d'aquest exercici amb suficient antelació, que no podrà ser superior a tres hores.  
El segon exercici, obligatori i eliminatori.  
Consistirà en la resolució de dos supòsits pràctics a triar entre tres proposats pel tribunal, relacionats amb el contingut del temari específic que figura en l'annex II d'aquesta convocatòria. La prova pràctica tindrà les característiques adequades a la funció que haurà de desenvolupar en l'escala en què s'integra el lloc convocat. Si el tribunal ho considera oportú, es pot realitzar amb mitjans informàtics (tractament de textos, fulls de càlcul, bases de dades, programes específics per a dibuixos, etc.).  
En el moment de fer públic el resultat del primer exercici, s'anunciarà la forma de desenvolupament del segon.  
El tribunal ha de fixar la durada d'aquest exercici amb suficient antelació, la qual dependrà del seu contingut.  
La valoració total d'aquest exercici serà de 25 punts. Cadascun dels supòsits es valorarà de 0 a 12,5 punts. Per a aprovar serà necessari obtenir al menys 12,5 punts en total i no haver estat valorat/ada amb 0 punts en cap supòsit.  
El tercer exercici voluntari i de mèrits, consta de dues parts.  
Les persones opositores que opten per la realització d'aquest exercici, hauran de realitzar necessàriament la part obligatòria.  
Primera part (voluntària). Tindrà per objecte valorar el coneixement d'un idioma comunitari entre els següents: anglès, francès, alemany o italià, segons l'opció manifestada per la persona interessada en l'imprès de sol·licitud de participació en les proves.  
L'idioma triat per a aquesta prova no podrà ser valorat com a mèrit en la fase de concurs.  
Segona part (obligatòria). Tindrà per objecte mantenir una entrevista basada en una memòria que ha de presentar la persona opositora sobre el funcionament d'un servei relacionat amb l'àrea funcional a què es refereix el lloc convocat, redactada per la persona opositora i que no podrà passar de 15 fulls.  
Les persones aspirants han de presentar la memòria juntament amb el currículum en el termini de 10 dies comptadors a partir de l'endemà de la publicació de la llista d'aprovats i aprovades en les exercicis obligatoris.  
La valoració total d'aquest exercici serà de 10 punts: la primera part es valorarà fins un màxim de 7 punts, i la segona part, fins un màxim de 3 punts.  
Finalitzada la fase d'oposició, i per a les persones que l'hagen superada, el tribunal obrirà un termini de 10 dies hàbils per a la presentació de la documentació acreditativa per a la fase de concurs.  
  
2. Fase de concurs  
A la fase de concurs, només hi poden optar les persones aspirants que hagen superat la fase d'oposició. Es valoraran els mèrits que hagen aportat les esmentades persones segons el barem que s'assenyala a continuació. Aquests mèrits s'han de posseir en la data de publicació d'aquesta convocatòria en el BOE.  
Els mèrits que s'ha de valorar són els següents:  
a) Treball desenvolupat en l'Administració. S'ha de valorar fins un màxim de 32 punts el treball desenvolupat en qualsevol administració pública, en cossos o escales iguals o diferents del de les activitats funcionals dels llocs convocats, en qualsevol tipus de relació jurídica (administrativa o laboral), a raó de:  
0,30 punts per mes complet de serveis prestats en llocs de treball de la Universitat de València de la mateixa escala del lloc de treball convocat.  
0,15 punts per mes complet de serveis prestats en llocs de treball diferents dels de l'apartat anterior i desenvolupats a la Universitat de València.  
0,075 punts per mes complet de serveis prestats en qualsevol lloc de treball desenvolupat en qualsevol universitat pública.  
0,0375 punts per mes complet de serveis prestats en qualsevol lloc de treball desenvolupat en qualsevol altra administració pública.  
b) Formació. Es valoraran fins un màxim de 8 punts els apartats següents:  
b.1) Titulació acadèmica: la valoració màxima per a aquest concepte serà de 3 punts. Es valoraran les titulacions acadèmiques acreditades que siguen superiors a les que s'exigeixen per accedir al grup a què pertany el lloc oferit, d'acord amb l'escala següent:  
Altra llicenciatura o grau diferent a la d'accés: 1,5 punts.  
Doctorat o equivalent: 3 punts.  
b.2) Coneixements de valencià. La valoració màxima per aquest concepte és de 3 punts. S'ha de valorar el nivell de coneixements de valencià d'acord amb l'escala següent:  
Nivell C2: 3 punts.  
b.3) Idiomes comunitaris. La valoració màxima por aquest concepte és de 2 punts. Es valorarà els nivells de coneixements dels idiomes comunitaris següents: anglès, francès, italià o alemany. Els cursos reconeguts són els que contempla Acord de Consell de Govern (ACGUV) 45/2013, actualitzat pel ACGUV 169/2013, i s'han de puntuar d'acord amb aquesta escala:  
  
Nivell A1:0,20 punts.  
Nivell A2:0,40 punts.  
Nivell B1:0,60 punts.  
Nivell B2: 0,80 punts.  
Nivell C1: 1 punt.  
Nivell C2:1,20 punts.  
  
Tot seguit, s'ha d'elaborar la llista amb el nom de la persona aprovada en el concurs oposició, tal com s'estableix en la base 6.2 d'aquesta convocatòria.  
  
  
ANNEX II  
Temari  
  
Temari d'administració general  
1. La Constitució espanyola de 1978. Característiques, estructura, contingut i reforma. Els principis constitucionals. Els drets fonamentals i les llibertats públiques, regulació, garantia i suspensió. El sistema polític espanyol. El Tribunal Constitucional.  
2. Els estatuts d'autonomia, la seua elaboració, aprovació i reforma. L'Estatut d'Autonomia de la Comunitat Valenciana. Estructura i contingut. Les institucions de la Generalitat Valenciana.  
3. L'Administració i el principi de legalitat. El dret administratiu. Les seues fonts. L'acte administratiu: concepte, classes i elements. La notificació. La motivació. Eficàcia dels actes administratius. Nul·litat i anul·labilitat.  
4. El procediment administratiu. Principis. Classes. Subjectes. El procediment administratiu comú. Les seues fases. Els recursos administratius, concepte i classes. Òrgans competents i procediment.  
5. El pressupost de la Universitat de València. Normativa reguladora. Concepte i contingut. Estructura. El cicle pressupostari: elaboració, aprovació, execució i control.  
6. Configuració institucional i naturalesa jurídica de les universitats. La Llei orgànica 6/2001, d'Universitats, i la Llei orgànica 4/2007. L'autonomia de les universitats. Règim jurídic de les universitats públiques. Els estatuts de les universitats públiques.  
7. La Universitat de València. Els seus estatuts: fins de la Universitat, estructura, òrgans de govern col·legiats i unipersonals.  
8. L'espai europeu d'educació superior i l'ordenació dels ensenyaments universitaris. L'estatut de l'estudiant universitari.  
9. El personal d'administració i serveis de la Universitat de València. Règim jurídic. Classes. El personal funcionari: naixement i extinció de la relació funcionarial. Drets i deures.  
10. El personal docent i investigador de les universitats públiques. Règim jurídic. Classes de professorat universitari. Drets i deures.  
  
11. La Llei de Prevenció de Riscos Laborals i la seua aplicació en l'àmbit de l'administració pública. Legislació i polítiques d'integració del personal amb discapacitat.  
12. Polítiques públiques en matèria d'igualtat de sexes. La Llei orgànica 3/2007, per a la Igualtat Efectiva de Dones i Homes. I Pla d'Igualtat de la Universitat de València.  
Temari específic  
13. Introducció a la bioinformàtica. L'explosió de la informació biològica. La informació biològica i la necessitat de la informàtica. Definició de bioinformàtica. Subdivisió de les àrees d'estudi de la bioinformàtica. Els grans centres i bancs de dades.  
14. Linux. Introducció a la informàtica i al SO Unix/Linux. Gestió bàsica del sistema operatiu Linux. Gestió de processos. Sistema de fitxers. Ordres avançades. Intèrpret d'ordres i configuració de l'usuari.  
  
15. Programació en Python. Introducció a Python. Identificació de patrons en Python. Aspectes avançats de Python. Tipus de dades estructurades homogènies en Python.  
16. BLAST. Algorisme, sensibilitat i especificitat de les cerques. Significació dels resultats: E-values, P-values i Bit-scores. Cerques BLAST, BLAT, PSI-BLAST i PHI-BLAST.  
17. Alineaments de seqüències: homologia, identitat i similitud. Matrius d'identitat i substitució. Matrius de substitució d'aminoàcids (PAM i BLOSUM). Algorismes globals, locals i heurístics, mètodes.  
  
18. Alineadores de seqüències. Comparació amb genomes de referència, MUMMER, MAUVE. Alineadors: BOWTIE, MAQ, SMALT. Visualització.  
19. Visualitzadors de dades genòmiques. Sistemes de coordenades. Formats de fitxers (BED, GFF, VCF, WIG,SAM/BAM). Eines de visualització de genomes (EMBL, UCSC).  
20. Bases de dades en bioinformàtica. La informació en l'era genòmica. Principals bases de dades en biologia molecular. El format de la informació. Les molècules i les bases de dades. Eines de cerca.  
  
21. Bases de dades genòmiques (GEO, SRA): utilitats, maneig i extracció de dades. Bases de dades de genomes NCBI, UCSC, Ensembl. Característiques i consultes.  
22. UniProt. Contingut. Característiques de les seues bases de dades. Consultes i interpretació de resultats.  
23. Famílies de proteïnes. InterPro, PROSITE, Pfam: característiques, consultes i interpretació de resultats.  
24. Ontologies i anotacions. Gene Ontology. GO slims. QuickGO. AMIC. UniProt-Gene Ontology Annotation.  
25. Sistemes d'ultraseqüenciació (HTS) de segona generació I. Metodologies de seqüenciació (HTS) i plataformes. Aplicacions.  
26. Sistemes d'ultraseqüenciació (HTS) de segona generació II. Construcció i característiques de llibreries. Fitxers i anàlisis de dades.  
27. Sistemes d'ultraseqüenciació (HTS) de tercera generació. Metodologies de seqüenciació (HTS) i plataformes. Aplicacions. Construcció i característiques de llibreries. Formats. Fitxers i anàlisis de dades.  
  
28. Infraestructures computacionals per a anàlisis de dades d'ultraseqüenciació (HTS). Formats d'arxiu. Eines de control de qualitat. Demultiplexat. Avaluació de la qualitat de dades de seqüenciació. Eines de transformació i preprocessament. Filtratge de lectures.  
  
29. RNAseq. Tipus de RNA i característiques de seqüenciació. Preparació de llibreries. Selecció de RNA i mètodes de depleció. Consideracions experimentals. Característiques de les dades obtingudes.  
30. Transcriptòmica de novo. Processament de lectures. Assemblatge de transcrits i avaluació d'isoformes. Assemblatge guiat. Anàlisi de splicing alternatiu.  
31. RNAseq. Anàlisi d'expressió diferencial I. Disseny experimental. Processament de lectures. Mapatge de dades d'RNA-Seq. Control de qualitat. Quantificació de l'expressió gènica. Quantificació absoluta de transcrits.  
32. RNAseq. Anàlisi d'expressió diferencial II. Eines d'anàlisi. Normalització. Test d'expressió diferencial. Anàlisi d'expressió antisentit. Detecció de llocs de splicing.  
33. RNAseq. Anàlisi d'expressió diferencial III. Tuxedo pipeline. Tophat. Eines de Cufflinks. Assemblatge de transcrits. Estimació d'abundàncies. Expressió diferencial i regulació.  
34. RNAseq. Anàlisi d'expressió diferencial en R. grandària de la mostra. DESeq. EdgeR. Estimació d'abundàncies. Expressió diferencial.  
35. Anàlisi funcional de dades de RNAseq. Eines d'anàlisi. Anàlisi d'enriquiment. Aplicacions. Bases de dades. Visualització.  
36. Anàlisi de fonts de variació en dades transcriptòmiques. Polimorfismes d'un nucleòtid, SNP. Descobriment de variació posttranscripcional SNV. Detecció de gens de fusió. Test de splicing alternatiu.  
  
37. Anotació funcional. Conceptes d'anotació funcional. Eines bioinformàtiques per anotació funcional de transcriptomes i proteomes.  
  
38. Anàlisi de RNA no codificants i petits RNA (small RNA-Seq). Cerques en bases de dades específiques (microRNA, piRNA, endo-siRNA). Identificació i classificació de RNA no codificants. Anotació de les seqüències i localització en el context del genoma.  
  
39. Anàlisi de miRNA I. Aplicacions. Consideracions experimentals. Llibreries i seqüenciació. Tractament de lectures. Eines d'anàlisis. Bases de dades.  
40. Anàlisi de miRNA II. Quantificació de l'abundància dels miRNA. Anàlisi de miRNA coneguts i novells. Eines.  
41. Anàlisi d'expressió diferencial de miRNA. Anàlisi dirigida de miRNA. Anàlisi d'enriquiment funcional de gens modulats per miRNA. Eines.  
42. Seqüenciació de novo. Assemblatge de novo de seqüències de DNA. Mètodes i eines d'assemblatge. Avaluació de la qualitat de l'assemblatge. Comparativa. Pipeline d'assemblatge múltiple.  
43. Algorismes per a assemblatge de genomes de novo. Tècniques i algorismes per a lectures d'un sol tipus. Tècniques i algorismes per a assemblatges híbrids. Assembladors: Velvet, Spades.  
44. Reseqüenciació de genomes. Eines per al descobriment i anotació de mutacions. SNP filtering. SNP calling. Predicció de conseqüències de variació.  
45. Anàlisi de variació en el nombre de còpies, CNV, amb dades d'ultraseqüenciació. Metodologia. Eines d'anàlisi.  
46. Anàlisi de marcadors microsatèl·lit amb dades d'ultraseqüenciació. Eina QDD3. Preparació de seqüències i detecció de microsatèl·lits. Detecció de similitud de seqüència. Disseny d'encebadors. Control de contaminació i comparació amb elements transposables coneguts.  
  
47. Seqüenciació Sanger. Tipus de dades. Anàlisi de seqüències. Correcció de lectures i editat. Assemblatge i obtenció de consensos. Disseny d'encebadors per a PCR.  
48. Predicció de gens. Predicció ab initio. Predicció per homologia. Avaluació de prediccions. Eines.  
49. Anotació de genomes procariotes. Estratègies bàsiques d'anotació de genomes procariotes. Anotació de proteïnes. Eines. Bases de dades integrades i genòmica comparada.  
50. Anotació de genomes eucariotes. Anotació de seqüències. Mètodes i algorismes de predicció de gens. Anotació automàtica de genomes i proteïnes.  
51. Seqüenciació Duplex. Tècnica. Llibreries i plataformes. Aplicacions. Avantatges i limitacions. Anàlisi computacional: filtratge i retallada. Assemblatge SSCS. Assemblatge DCS. Detecció de variants.  
52. Anàlisi de dades de ChipSeq: disseny experimental. Eines de mapatge. Localització i identificació llocs d'unió de proteïnes a DNA. Anàlisi d'àrees enriquides. Visualització.  
53. Anàlisi de metilació de DNA mitjançant seqüenciació. Preparació de llibreria. Anàlisi primària, mapatge i control de qualitat de dades BS-Seq (Bisulfite-Sequencing). Mètodes de quantificació i visualització.  
54. Anàlisi de cèl·lula única. Consideracions experimentals. Preparació de llibreries. Metodologia d'anàlisi DNA/RNA. Aplicacions.  
55. DNAseq de cèl·lula única. Aplicacions. Anàlisi computacional. Determinació de variants.  
56. RNAseq de cèl·lula única. Anàlisis computacional I. Alineament. Mapatge. Normalització. Controls de qualitat interns. Eliminació de factors de soroll. Clusterització (clustering). Xarxes.  
57. RNAseq de cèl·lula única. Anàlisi computacional II. Anàlisi d'expressió diferencial. Models de distribució de dades RNAseq de cèl·lula única. Anàlisi de pseudotemps.  
58. Arrays. Introducció a microarrays. Estudi de SNP's. Clustering) i anotació de microarrays. Anotació funcional.  
59. Anàlisi de dades de microarrays. Preprocessat, normalització i filtratge del senyal. Detecció de gens diferencialment expressats. Anàlisi de clústers.  
60. Contrast d'hipòtesi en dades biològiques d'alta dimensió. Test de la t per a dues mostres. Test de Kolmogorov-Smirnov. Comparacions múltiples. Control de la taxa de falsos positius.  
61. Alineaments múltiples de seqüències. Avaluació d'alineaments. Selecció de models. Reconstrucció filogenètica. Mètodes bayesians.  
  
62. Reconstrucció filogenètica avançada. Taxes evolutives. Definició d'arbre evolutiu. Mètodes de distància. Mètodes de màxima parsimònia. Mètodes de màxima versemblança.  
63. Anàlisi de recombinació i conversió gènica molecular. Mètodes basats en filogènia: avaluació de la incongruència. Mètodes de reconstrucció d'evolució reticular: xarxes.  
64. Anàlisi de selecció a nivell molecular. Selecció en regions codificants. Selecció en regions no codificants. Selecció i recombinació.  
  
65. Anàlisi de microbioma amb seqüències d'amplicons. Qiime. OTU picking. Assignació taxonòmica. Anàlisi de diversitat alfa i corbes de rarefacció. Anàlisi de diversitat beta, normalització.  
66. Metagenòmica. Tipus de dades i processament. Bases de dades i eines d'anàlisi. Determinació d'espècies. Sistemàtica molecular i barcoding. Metagenòmica comparativa.  
67. Bioinformàtica estructural. Determinació d'estructures tridimensionals. Fitxers PDB. El Protein Data Bank. Programes per a la visualització d'estructures 3D. Altres bases de dades estructurals.  
68. Alineament i classificació estructural. Predicció de l'estructura tridimensional d'àcids nucleics i proteïnes. Predicció de l'estructura terciària de les proteïnes. Predicció d'interaccions intermoleculars (docking).  
69. Estructura secundària i terciària. Estructura de les macromolècules. Nivells d'estructura i plegament de l'RNA. Predicció d'estructures de l'RNA.  
70. Anàlisi de seqüències de pèptids. Eines informàtiques per a anàlisi de seqüències peptídiques i identificació de proteïnes a partir de dades de MS/MS.  
71. Xarxes biològiques I: Interactoma, xarxes transcripcionals, xarxes de coexpressió. Xarxes d'interaccions entre proteïnes. Bases de dades. Visualització.  
72. Xarxes biològiques II: Xarxes metabòliques. Reconstrucció metabòlica. Assignació de proteïnes en vies metabòliques. Bases de dades metabòliques. Visualització.  
  
Nota: La normativa legal que empara el contingut d'aquestes temes és la que es trobe publicada en el moment de la publicació d'aquesta convocatòria en el BOE.  
  
  
Annex III  
Tribunal  
  
El tribunal per a aquestes proves selectives estarà compost per cinc membres, amb veu i vot, nomenats pel rector o rectora:  
a) La presidència i el secretari o la secretària, i la seua suplència, que designa el rector o la rectora entre el personal funcionari de la comunitat universitària.  
b) Un/a vocal, i la seua suplència, que designa el rector o rectora, preferentment entre el personal de la mateixa escala o les escales superiors a la de la convocatòria.  
c) Un/a vocal, i la seua suplència, que es tria per sorteig, entre el personal, preferentment, de la mateixa escala o les escales superiors a la de la convocatòria.  
d) Un/a vocal, i la seua suplència, que designa el rector o rectora, entre personal d'altres administracions públiques de cossos funcionarials o escales del mateix grup o superior i de funcions anàlogues a la de la convocatòria.  
  
  
ANNEX IV  
Mesures d'adaptació  
  
Les mesures d'adaptació que poden sol·licitar les persones amb discapacitat són les següents:  
  
1. Eliminació de barreres arquitectòniques i taula adaptada a cadira de rodes.  
2. Ampliació del temps de durada de l'exercici.  
3. Augment de l'amplitud dels caràcters de l'examen, per dificultat de visió.  
4. Necessitat d'intèrpret per causa de sordesa.  
5. Sistema braille d'escriptura.  
6. Altres. En cas que l'adaptació requerida no siga alguna de les anteriors, s'ha d'indicar en un full complementari.  
Annex VI  
  
A) Llista de valors de valencià.  
La llista de valors que es poden fer servir per al concurs de mèrits en l'apartat de valencià en la sol·licitud de participació en les proves, és la següent:  
- Nivell C2  
Només es reconeixen els certificats expedits per la Junta Qualificadora de Coneixements de Valencià, els certificats del Servei de Política Lingüística de la Universitat de València o els que hagen estat homologats per aquest servei.  
  
B) La llista de valors que es poden fer servir per al concurs de mèrits en l'apartat d'idioma comunitari en la sol·licitud de participació en les proves, és la següent:  
- Nivell A1  
- Nivell A2  
- Nivell B1  
- Nivell B2  
- Nivell C1  
- Nivell C2  
Només es reconeixen els cursos o certificats d'idiomes comunitaris oficials.  
Per a cada idioma que es presente com a mèrit, cal triar un dels valors esmentats (el de major nivell), d'acord amb el que estableix l'ACGUV 45/2013, actualitzat per l'ACGUV 169/2013 excepte per a certificats del Centre d'Idiomes de la Universitat de València (veure el següent quadre d'equivalències).